Jørgen Winther (V), 2004-04-21:
Det her lovforslag er et lovforslag med en hel vifte af forskellige elementer, det indeholder noget om klar besked til patienten, noget om et øget frit valg, noget om gebyr ved udeblivelse og også gebyr for tolkebistand.
Jeg tager først det punkt, som drejer sig om gebyr for udeblivelse fra aftalt sygehusbehandling - jeg har en formodning om, at det måske er et af de punkter, der bliver en lille smule debat om.
Jeg vil gerne præcisere, at der jo er tale om en forsøgsordning.
Så ved jeg også, at der er nogle, der siger: Jamen hvad så, hvis det er lægen, der ikke møder op?
Jeg vil bare sige, at somme tider er det jo sådan, at der kan ske en større trafikulykke, og så er der behov for nogle læger, der skal behandle nogle patienter her og nu, og der er det jo en ret god og gyldig grund til, at lægen så ikke lige kan være hos patienten.
Men når det så er sagt, vil jeg sige, at på onkologiske afdelinger, altså kræftafdelinger, synes jeg, at jeg har hørt fra ret mange patienter, at der ofte er ret lang ventetid, og at der kan være problemer med at komme til til den rette tid. Så det er altså lidt tofaset, det her, men forslaget går altså ud på, at hvis patienten udebliver, så er det sådan, at man kan opkræve dette gebyr.
Så har vi forslaget om klar og hurtig besked, og der vil jeg næsten tro, at alle partier i Folketinget er enige om det forslag.
Det går ud på, at senest 8 dage efter, at sygehuset har modtaget henvendelsen fra den anden læge, skal patienten have klar besked om sted og dato for behandlingen.
Det er ret og rimeligt, og det tror jeg at man vil synes, ligegyldigt hvilket parti man tilhører.
Så jeg vil derfor gå hurtigt videre.
Så er der et forslag om øget frit valg til private institutioner.
Her står der i bemærkningerne, at det f.eks. er hospicer, der tænkes på.
Og det er da udmærket, hvis et hospice ønsker at blive omfattet af en frit valg-ordning, at man så har mulighed for det.
Det er også nævnt - og det er glædeligt, synes jeg -
at Steno Diabetes Center eventuelt kan blive omfattet af det frie sygehusvalg.
Hele Folketingets Sundhedsudvalg har været ude at besøge Steno Diabetes Center, og vi fik et godt indtryk af, hvordan det hele fungerer derude.
Så det tror jeg da også der vil være en stor forståelse for bredt i partierne.
Angående det med tolkebistand synes vi i Venstre, at det er særdeles rimeligt, at hvis en borger har boet i Danmark i 7 år, må man også kunne forvente af pågældende borger, at vedkommende kan tale dansk.
Derfor synes vi, det er rimeligt, at hvis borgeren ikke har gjort sig den umage at lære dansk, skal denne borger betale for den nødvendige tolkebistand, der måtte være på et sygehus.
Så har vi gjort det, at det først skal gælde fra 2011, så der er jo altså lidt god tid til det, i hvert fald er det varslet i god tid, må man sige.
Men jeg vil da også sige, at selvfølgelig kan der være problemer med det, for det er vigtigt, at en læge og en patient forstår hinanden.
Og hvad så, hvis situationen er sådan, at patienten ikke vil betale for tolkebistanden?
Men skal vi ikke sige, at det diskuterer man i 2011 og finder ud af det?
Venstre finder, at der er rigtig mange gode elementer i det her forslag, det er en god blandet buket, og det er nok ikke nogen overraskelse, at Venstre varmt støtter det her forslag.